钦定古今图书集成/明伦汇编/闺媛典/第003卷 > 郑氏女孝经 > 《贤明章第九》
## 钦定古今图书集成/明伦汇编/闺媛典/第003卷 > 郑氏女孝经 > 《贤明章第九》

诸？女曰：“敢问妇人之德，无以加于智乎？”大家曰：“人肖
天地，负阴抱阳，有聪明贤哲之性，习之无不利，而况
于用心乎？昔楚庄王晏朝，樊女进曰：‘何罢朝之晚也，
得无倦乎’？王曰：‘今与贤者言乐，不觉日之晚也’。樊女
曰：‘敢问贤者谁欤’？曰：‘虞丘子’。樊女掩口而笑。王怪问
之，对曰：‘虞丘子贤则贤矣，然未忠也。妾幸得充后宫，
尚汤沐，执巾栉，备扫除，十有一年矣。妾乃进九女。今
贤于妾者二人，与妾同列者七人。妾知妨妾之爱，夺
妾之宠，然不敢以私蔽公，欲王多见博闻也。今虞丘
子居相十年，所荐者非其子孙，则宗族昆弟未尝闻，
荐贤而退不肖，可谓贤哉’！”王以告之，虞丘子不知所
为，乃避舍露寝，使人迎孙叔敖而进之，遂立为相。夫
以一言之智，诸侯不敢窥兵，终霸其国，樊女之力也。
《诗》曰：“得人者昌，失人者亡。”又曰：“辞之辑矣，民之洽矣。”